Die joernalis en historikus, dr. Leopold Scholtz, is die skrywer van sewe boeke waaronder Die SAW in die Grensoorlog. In sy nuutste boek, Ratels aan die Lomba: Die storie van Charlie-eskadron, ontmoet die leser die groep jong dienspligtiges wat in Oktober 1987 aan ’n kritieke geveg aan die Lombarivier, in die suide van Angola, deelneem. Die groep staan bekend as Charlie-eskadron, die sogenaamde ystervuis van 61 Gemeganiseerde Bataljongroep. Met soveel wat teen hulle tel – die terrein, die getalsoorwig van die Angolese mag en wapentuig – slaag hulle tog daarin om die Goliat te oorwin en die Angolese 47 Brigade so te sê uit te wis.